贈禧上人
作者：毛滂
朝代：宋

paragraphs: 此寺昔荒寒，蠧黑相撐支。
世尊窘風雨，鐘磬出茅茨。
吾祖過而慨，開槖爲營之。
一旦黄金宮，突兀清江湄。
其徒則以安，其道猶遠而。
吾游童且白，僅乃見此禧。
譬如蒿艾中，蔚然得江蘺。
昻藏老鶴骨，勁瘦寒松枝。
宴坐了無營，孤香對逶迤。
海濤走窗檻，江雲翔屋楣。
全收眼界勝，闃與人境辭。
吾方迫遠游，未可分清怡。